L'article 116.1 de l'Estatut d'autonomia de Catalunya atorga competències a la Generalitat en matèria d'agricultura, ramaderia i aprofitaments forestals, i correspon a la Generalitat la competència exclusiva en la regulació i el desenvolupament de l'agricultura, la ramaderia i el sector agroalimentari.
L'article 113 de l'Estatut d'autonomia de Catalunya assenyala igualment que correspon a la Generalitat el desplegament, l'aplicació i l'execució de la normativa de la Unió Europea quan afecta l'àmbit de les seves competències.
L'article 189 del text estatutari preveu que la Generalitat, en el seu àmbit de competències, aplica i executa el dret de la Unió Europea.
A l'empara d'aquests preceptes s'han aprovat la Llei 5/2010, del 26 de març, de bases de delegació en el Govern de la potestat legislativa per a l'adequació de normes amb rang de llei vigents de Catalunya a la Directiva 2006/123/CE, i el Decret legislatiu 3/2010, de 5 d'octubre, per a l'adequació de normes amb rang de llei a la Directiva 2006/123/CE.
Alhora, el procés d'aplicació de la Directiva també requereix adaptar la normativa amb rang reglamentari als criteris i principis de la Directiva, a la Llei 5/2010, del 26 de març, i al Decret legislatiu 3/2010, de 5 d'octubre.
Com a marc normatiu, la Llei de l'Estat 8/2003, de sanitat animal, estableix que els certàmens pecuaris han d'estar autoritzats prèviament per l'òrgan competent de la comunitat autònoma en què tinguin lloc.
La Directiva 2006/123/CE del Parlament i del Consell, de 12 de desembre de 2006, relativa als serveis en el mercat interior, estableix les disposicions generals necessàries per facilitar l'exercici de la llibertat d'establiment dels prestadors de serveis i la lliure circulació de serveis, mantenint, alhora, un nivell elevat de qualitat en els serveis.
Aquesta Directiva estableix directrius per simplificar els procediments administratius, fomentar una bona qualitat dels serveis, promoure un marc regulador transparent, predictible i favorable per a l'activitat econòmica i impulsar la modernització de les administracions públiques per tal de respondre a les necessitats de les empreses i millorar la protecció dels drets de les persones consumidores i usuàries.
El Departament d'Agricultura, Ramaderia, Pesca, Alimentació i Medi Natural té entre les seves competències la promoció, l'ordenació i el control dels certàmens i altres concentracions d'animals vius a Catalunya, de conformitat amb l'article 14.3.i) del Decret 336/2011, de 10 de maig, de reestructuració del Departament d'Agricultura, Ramaderia, Pesca, Alimentació i Medi Natural, amb la finalitat de posar de manifest els avenços en la millora genètica, promoure contactes i intercanvis comercials i apropar l'oferta i la demanda.
Aquests certàmens són generalment llocs d'exposició d'exemplars selectes i escollits, per la qual cosa cal promoure adequadament aquestes concentracions d'animals per tal d'estimular la producció ramadera d'animals d'acord amb la seva qualificació morfològica, genètica i productiva, i per aconseguir una bona genètica.
L'elaboració d'un nou decret i la derogació del Decret 235/1998, de 8 de setembre, sobre regulació de certàmens i altres concentracions d'animals vius a Catalunya, obeeix a la necessitat d'adaptar la normativa vigent a l'esmentada Directiva 2006/123/CE del Parlament i el Consell, de 12 de desembre de 2006, així com a la voluntat de simplificació i de reducció de càrregues administratives, d'acord amb el Decret 106/2008, de 6 de maig, de mesures per a l'eliminació de tràmits i la simplificació de procediments per facilitar l'activitat econòmica.
Amb aquest nou Decret també es vol refondre la normativa que regula els certàmens en una sola norma per tal de contribuir a la reducció de la normativa sectorial per donar més seguretat jurídica i en benefici dels administrats.
Per aquest motiu aquest Decret incorpora determinats preceptes de l'Ordre de 23 de juny de 1999, per la qual s'estableix el procediment per obtenir les autoritzacions per realitzar certàmens i altres concentracions d'animals vius a Catalunya, que queda derogada.
A proposta del conseller d'Agricultura, Ramaderia Pesca, Alimentació i Medi Natural;
D'acord amb el dictamen del Consell de Treball, Econòmic i Social i l'informe de la Comissió de Govern Local;
1.1 L'objecte d'aquest Decret és la regulació dels certàmens i altres concentracions oberts al públic, amb presència d'animals vius.
1.2 Resta exclòs de l'àmbit d'aplicació d'aquest Decret l'exercici d'activitats piscícoles; l'exercici d'activitats cinegètiques amb falcons, gossos i similars i les que utilitzen, d'acord amb la normativa vigent sectorial, animals com a reclam per a la caça, i les concentracions d'ocells pertanyents als membres de les societats d'ocellaires en els seus locals, sempre que no estiguin obertes al públic.
Als efectes d'aquest Decret es defineixen els conceptes següents:
a) Animals: éssers vius vertebrats de qualsevol espècie, domèstica o salvatge.
b) Petits animals: peixos, amfibis, rèptils, aus, rosegadors i conills de petita dimensió en edat adulta.
c) Animals de companyia: els animals definits al Text refós de la Llei de protecció dels animals, aprovat pel Decret legislatiu 2/2008, de 15 d'abril, com els gats, gossos i fures.
d) Certamen: concentració temporal, periòdica o no, d'animals vius de diferents orígens i amb instal·lacions, que se celebra en un lloc determinat.
Els certàmens es poden classificar en algun o alguns dels apartats següents:
d.1) Mercats: certàmens comercials amb realització de transaccions.
d.2) Exhibicions: certàmens en els quals els animals que hi participen mostren les seves aptituds, sense competència.
d.3) Exposicions: exhibicions en les quals participen únicament animals selectes inscrits als corresponents registres oficials.
d.4) Mostres: exhibicions de caràcter restringit en les quals han de coincidir dues característiques: que siguin de durada inferior a una jornada i que tinguin assistència única d'animals que pertanyin al municipi o a les àrees confinades on se celebrin.
d.5) Concursos: certàmens en els quals hi ha demostracions competitives dels animals que hi assisteixen.
Els concursos poden ser de rendiments, d'aptituds, morfològics, de bellesa i altres.
d.6) Subhastes: modalitat comercial de venda a la qual poden concórrer animals prèviament inscrits i qualificats que s'oferiran a compradors degudament acreditats.
e) Altres concentracions: agrupació d'animals organitzada en un lloc determinat sense instal·lacions amb una durada inferior a una jornada.
3.1 Els certàmens, independentment de la seva classificació, han de complir els requisits següents:
a) S'han de celebrar en emplaçaments adequats a les necessitats dels animals i amb mitjans adients per a la neteja i la desinfecció de les instal·lacions.
b) Han de disposar d'una zona clarament diferenciada, destinada a l'aïllament sanitari dels animals i amb un veterinari o veterinària que sotmetrà a una revisió veterinària, prèvia al certamen, els animals que hi participin i que és qui ha de vetllar perquè es compleixin les condicions higienicosanitàries dels animals i de les instal·lacions.
c) Les instal·lacions, gàbies i tancats que s'utilitzen durant la celebració dels certàmens han de garantir condicions de confort per als animals pel que fa a espai suficient, ventilació, temperatura, llum, aixopluc i condicions higienicosanitàries adients a l'espècie i el tipus d'animal i, d'acord amb la durada del certamen, han de disposar de sistemes per al subministrament d'aigua i aliment amb facilitat i periodicitat tenint en compte les característiques de l'espècie i l'estat fisiològic dels animals.
d) Han de disposar de sistemes de recollida i eliminació de femtes, així com dels residus que es puguin generar, amb suficients garanties sanitàries i de protecció del medi ambient.
e) Els animals que intervenen en el certamen s'han d'allotjar separats per espècies, llevat dels casos en què es reconstitueixi una comunitat d'animals, no carnívors, compatible sanitàriament i biològicament.
f) Els animals que concorren al certamen han de provenir d'explotacions o nuclis zoològics degudament registrats quan correspongui i, en tot cas, les persones que en són responsables han d'acreditar la seva tinença.
g) La participació d'animals en els certàmens regulats per aquest Decret resta condicionada al compliment dels requisits sanitaris que estableix la normativa sanitària vigent aplicable per a cada espècie incloent-hi la corresponent als intercanvis intracomunitaris.
En cas que la normativa vigent estableixi qualificació sanitària d'explotacions, únicament poden participar en els certàmens els animals que procedeixin d'explotacions qualificades sanitàriament i biològicament.
h) Quan hi assisteixin animals emparats pel Conveni de Washington (CITES), han d'anar acompanyats de la documentació que acrediti la seva procedència, d'acord amb aquest Conveni.
i) Els animals que assisteixin a certàmens han d'anar identificats d'acord amb la normativa vigent.
3.2 Durant la celebració del certamen s'han de complir els requisits que estableix la normativa vigent en matèria de protecció dels animals.
3.3 Els certàmens d'animals que tenen lloc dins una instal·lació ramadera autoritzada o dins les instal·lacions d'un nucli zoològic s'han d'ajustar, a més del que disposa la normativa específica, al que preveu aquest Decret.
3.4 L'organització del certamen ha de disposar d'una persona encarregada de controlar que durant la seva realització no s'ocasioni sofriment ni maltractament als animals.
Aquesta persona pot interrompre les activitats del certamen quan comprovi que algun animal està patint sofriments.
Certàmens amb animals de la fauna salvatge
4.1 Els certàmens amb presència d'animals que pertanyen a la fauna salvatge, a més dels requisits que estableix l'article 3, han de complir els requisits següents:
a) Han de disposar permanentment de personal que vigili les instal·lacions i els animals i que impedeixi l'entrada de persones no autoritzades.
b) El lloc on se celebra el certamen ha de disposar d'una entrada i una sortida per als visitants clarament diferenciada.
c) Els terraris, les gàbies i les altres instal·lacions que allotgen els animals han de tenir dispositius per evitar riscos al públic i, si s'escau, han de disposar de cadenats que únicament s'han d'obrir per netejar-los i subministrar aliment i aigua en absència de visitants i havent tancat l'accés del públic al certamen.
d) Les instal·lacions per a l'allotjament d'aquests animals han de complir les mesures de seguretat que estableix la normativa aplicable.
e) S'han d'instal·lar rètols indicadors de la perillositat dels animals en la seva proximitat i clarament visibles pel públic.
4.2 L'ús d'animals del certamen per ser fotografiats amb el públic no es pot autoritzar.
Igualment resta prohibit alimentar en públic els animals amb presa viva.
4.3 En la sol·licitud s'ha de fer constar si s'utilitzen animals cinegètics, piscícoles i de falconeria en exercicis o demostracions de caça, els quals s'han d'ajustar a la normativa vigent que regula aquestes activitats.
Certàmens amb animals verinosos o tòxics
En cas de presència d'animals verinosos o tòxics, a més dels requisits que estableix l'article 4, han de complir els següents:
a) En el recinte del certamen s'ha de disposar d'una farmaciola i d'un protocol amb indicació del servei d'urgències del centre mèdic més proper i amb la descripció de les actuacions a realitzar en cas de mossegada o qualsevol altre tipus d'urgència per contacte amb els animals.
b) Les instal·lacions d'allotjament dels animals han d'impedir que l'animal s'escapi i assegurar la inaccessibilitat per part del públic.
6.1 Està prohibida la presència d'exemplars d'espècies autòctones protegides en qualsevol certamen o altres concentracions d'animals vius.
6.2 S'exceptua de la prohibició establerta a l'apartat anterior la presència d'exemplars de falconeria durant les exhibicions de caça, que han de complir la normativa vigent aplicable.
6.3 Resta prohibida la venda ambulant d'animals excepte en el cas que preveu l'article 8.
7.1 La persona o l'entitat responsable de l'organització del certamen ha de sol·licitar al departament competent en matèria de ramaderia l'autorització corresponent per a la seva celebració.
7.2 La documentació per a l'autorització del certamen s'ha d'adreçar a les oficines comarcals del departament competent en matèria de ramaderia, i es pot presentar en aquestes oficines comarcals o en qualsevol dels llocs que preveu l'article 25.1 de la Llei 26/2010, del 3 d'agost, de règim jurídic i de procediment de les administracions públiques de Catalunya, com a mínim trenta dies abans de celebrar el certamen.
Les sol·licituds a què fa referència el paràgraf anterior han de ser notificades, per les oficines comarcals receptores d'aquestes sol·licituds, a l'ajuntament corresponent, perquè en tinguin coneixement.
7.3 La sol·licitud per a l'autorització del certamen ha d'incloure:
b) Descripció del lloc de celebració.
c) Dies i hores de celebració del certamen.
d) Nombre aproximat d'animals, classificat per espècies, previst per concórrer al certamen.
e) Nom, NIF/DNI/NIE, adreça i telèfon de la persona o persones encarregades de l'organització del certamen, als efectes de comunicació urgent.
7.4 Aquesta documentació s'ha d'acompanyar de la documentació següent:
a) Programa de mesures sanitàries que s'adoptaran durant la celebració del certamen signat pel veterinari o la veterinària responsable.
b) Normes de participació i memòria justificativa del compliment dels requisits que estableixen l'article 3 i dels articles 4 i 5 en el supòsit que hi participin espècies previstes en aquests articles.
c) En cas de concursos i subhastes s'ha de presentar el reglament i normes de funcionament, així com la composició i qualificació dels jurats en cas de concursos.
8.1 No requereixen l'autorització ni la comunicació regulades en aquest Decret els mercats municipals que els ajuntaments organitzen, amb una periodicitat inferior a un mes, en què s'efectua la venda directa de diversos productes i de petits animals, en els que hi ha la retirada immediata de la mercaderia, que es regeixen per les ordenances i la normativa municipal que els sigui aplicable.
8.2 Tenen la consideració de certàmens als efectes d'aquest Decret, i per tant requereixen autorització, els mercats que s'organitzen de forma periòdica inferior a un mes, i en què es venen únicament animals.
9.1 En cas que la persona organitzadora vulgui obtenir autorització per celebrar diversos certàmens similars de forma itinerant o en diversos llocs per tot Catalunya ha de presentar una memòria general justificativa dels requisits que estableix aquest Decret al departament competent en matèria de ramaderia i aportar la documentació que assenyala l'article 7, a l'efecte d'obtenir una autorització genèrica.
Aquesta autorització s'ha de sol·licitar a l'oficina comarcal corresponent del departament competent en matèria de ramaderia i es pot presentar en aquesta oficina comarcal o en qualsevol dels llocs que preveu l'article 25.1 de la Llei 26/2010, del 3 d'agost, de règim jurídic i de procediment de les administracions públiques de Catalunya, com a mínim trenta dies abans de la celebració del certamen.
La sol·licitud a què fa referència el paràgraf anterior ha de ser notificada per les oficines comarcals receptores d'aquestes sol·licituds als ajuntaments corresponents perquè en tinguin coneixement.
9.2 Una vegada obtinguda l'autorització, i amb una antelació mínima de quinze dies abans de la realització del certamen, la persona o entitat responsable dels certàmens ha de comunicar, si s'escau, a l'oficina comarcal del departament competent en matèria de ramaderia corresponent al lloc on se celebri el certamen, les modificacions que s'hagin produït respecte a les dades sobre la base de les quals s'ha concedit l'autorització conjunta.
Altres concentracions d'animals
10.1 La persona o l'entitat responsable de l'organització de les concentracions d'animals a les quals fa referència l'article 2.e) ho ha de comunicar, abans dels quinze dies anteriors a la seva celebració, a l'oficina comarcal del departament competent en matèria de ramaderia, indicant el nombre d'animals, la data de celebració i la procedència dels animals, i es pot presentar en aquesta oficina comarcal o en qualsevol dels llocs que preveu l'article 25.1 de la Llei 26/2010, del 3 d'agost, de règim jurídic i de procediment de les administracions públiques de Catalunya.
10.2 Els animals que hi concorrin han de complir els requisits establerts en els apartats f), g), h) i i) de l'article 3.
10.3 La comunicació rebuda a què fa referència l'apartat primer d'aquest article ha de ser notificada per les oficines comarcals receptores a l'ajuntament corresponent perquè en tingui coneixement.
11.1 Les oficines comarcals han de resoldre les sol·licituds d'autorització dels certàmens, a excepció d'aquells en què assisteixen animals de fora de Catalunya, i les sol·licituds d'autorització de certàmens conjuntes, supòsits en els quals correspon resoldre als serveis territorials del departament competent en matèria de ramaderia.
11.2 Per a l'autorització de certàmens amb animals de fauna salvatge, verinosos o tòxics, s'ha de requerir informe previ favorable de la direcció general competent en matèria de medi natural.
11.3 La concessió o denegació de les sol·licituds d'autorització previstes als articles 7 i 8 s'han de resoldre i notificar en el termini màxim d'un mes des de la presentació de la documentació completa.
En cas de manca de resolució expressa en el termini establert, la sol·licitud s'entén estimada.
La denegació de la sol·licitud ha de ser motivada.
Contra aquesta resolució, que no exhaureix la via administrativa, es pot interposar recurs d'alçada davant l'òrgan superior jeràrquic competent en matèria de ramaderia en el termini d'un mes a comptar de la recepció de la notificació.
12.1 El personal del departament competent en matèria de ramaderia pot fer visites d'inspecció i comprovar el compliment dels requisits que estableix aquest Decret.
12.2 Els responsables dels certàmens i d'altres concentracions d'animals, el personal que en depèn i els responsables dels animals concurrents estan obligats a facilitar als inspectors l'acompliment de la seva tasca.
12.3 Als efectes del que estableix aquest Decret és vàlida la documentació sol·licitada que hagi estat emesa per l'autoritat competent de qualsevol comunitat autònoma o estat membre de la Unió Europea, d'acord amb la normativa que sigui aplicable.
L'incompliment del que preveu aquest Decret serà sancionat d'acord amb el que estableixen la Llei 8/2003, de 24 d'abril, de sanitat animal, i el Text refós de la Llei de protecció dels animals aprovat pel Decret legislatiu 2/2008, de 15 d'abril.
El departament competent en matèria de ramaderia ha d'habilitar els mitjans necessaris per tal que els tràmits i procediments regulats per les normes d'aquest Decret es puguin efectuar progressivament per via electrònica.
La documentació prevista per les normes d'aquest Decret no serà exigible si el departament competent en matèria de ramaderia pot obtenir-la d'altres òrgans o administracions per mitjans telemàtics.
Les sol·licituds d'autorització dels certàmens i altres concentracions d'animals que hagin estat presentades al departament competent en matèria de ramaderia abans de la data d'entrada en vigor d'aquest Decret es tramitaran d'acord amb la normativa vigent en el moment en què van ser presentades.
Decret 235/1998, de 8 de setembre, sobre regulació de certàmens i altres concentracions d'animals vius a Catalunya.
Ordre de 23 de juny de 1999, per la qual s'estableix el procediment per obtenir les autoritzacions per realitzar certàmens i altres concentracions d'animals vius a Catalunya.
Barcelona, 17 de juliol de 2012